b'\n_START_ARTICLE_\nCarl Enckell\n_START_SECTION_\nUran alku: upseeri, liikemies, diplomaatti\n_START_PARAGRAPH_\nEnckellin suvussa oli paljon upseereita. Carl Enckellin is\xc3\xa4 Carl Enckell oli jalkav\xc3\xa4enkenraali Ven\xc3\xa4j\xc3\xa4n armeijassa ja siirtyi Suomeen johtamaan Haminan kadettikoulua pojan ollessa seitsem\xc3\xa4nvuotias. Siell\xc3\xa4 my\xc3\xb6s h\xc3\xa4nen poikansa kouluttautui upseeriksi ja valmistuttuaan kurssinsa priimuksena vuonna 1896 liittyi eliittiyksikk\xc3\xb6n\xc3\xa4 tunnettuun henkikaartin Izmailovon rykmenttiin, miss\xc3\xa4 oppi sujuvasti ven\xc3\xa4j\xc3\xa4\xc3\xa4. H\xc3\xa4n j\xc3\xa4tti kuitenkin upseerinuran jo kolmen vuoden kuluttua ja meni Dresdeniin opiskelemaan insin\xc3\xb6\xc3\xb6riksi. Valmistuttuaan h\xc3\xa4n palasi Suomeen ja ty\xc3\xb6skenteli koneinsin\xc3\xb6\xc3\xb6rin\xc3\xa4 paperi- ja metalliteollisuuden palveluksessa, ja siirtyi 1911 Kone ja Silta Oy:n toimitusjohtajaksi. Yhti\xc3\xb6 menestyi hyvin ja Enckell valittiin nopeasti Metalliteollisuuden Ty\xc3\xb6nantajaliiton ja Yleisen Ty\xc3\xb6nantajaliiton varapuheenjohtajaksi sek\xc3\xa4 Helsingin kaupunginvaltuustoon._NEWLINE_Helmikuun vallankumouksen j\xc3\xa4lkeen vuonna 1917 ven\xc3\xa4j\xc3\xa4ntaitoinen Enckell nimitettiin Suomen ministerivaltiosihteeriksi Pietariin. Eduskunnan hyv\xc3\xa4ksytty\xc3\xa4 kes\xc3\xa4ll\xc3\xa4 valtalain konservatiivinen Enckell painosti Ven\xc3\xa4j\xc3\xa4n v\xc3\xa4liaikaisen hallituksen johtajat hajottamaan Suomen eduskunnan lain torjumiseksi, mik\xc3\xa4 my\xc3\xb6s onnistui. T\xc3\xa4m\xc3\xa4n johdosta h\xc3\xa4nell\xc3\xa4 oli pitk\xc3\xa4\xc3\xa4n huono maine Suomen vasemmiston silmiss\xc3\xa4._NEWLINE_Marraskuun alussa h\xc3\xa4n sukkuloi Helsingin ja Pietarin v\xc3\xa4li\xc3\xa4 uutta Suomen ja Ven\xc3\xa4j\xc3\xa4n suhteet m\xc3\xa4\xc3\xa4rittelev\xc3\xa4\xc3\xa4 perustuslakia sorvattaessa. Niin kutsutun St\xc3\xa5hlbergin komitean esityksen h\xc3\xa4n ehti viel\xc3\xa4 esitell\xc3\xa4 v\xc3\xa4liaikaiselle hallitukselle 5. marraskuuta, mutta saavuttuaan uudelleen Pietariin 7. marraskuuta Suomen eduskuntapuolueiden hyv\xc3\xa4ksym\xc3\xa4n manifestiluonnoksen kanssa h\xc3\xa4n saattoi vain todeta uuden vallankumouksen tapahtuneen matkan aikana. Suomen julistauduttua itsen\xc3\xa4iseksi Enckell muodosti P. E. Svinhufvudin ja Gustaf Idmanin kanssa Suomen senaatin valtuuskunnan, joka pyysi ja sai neuvostohallitukselta tunnustuksen itsen\xc3\xa4isyydelle. Enckell nimettiin my\xc3\xb6s Suomen diplomaattiseksi edustajaksi Pietariin, mutta pesti j\xc3\xa4i hyvin lyhyeksi valtiosuhteitten pian katketessa valkoisen Suomen ja Neuvosto-Ven\xc3\xa4j\xc3\xa4n v\xc3\xa4lill\xc3\xa4._NEWLINE_Enckellist\xc3\xa4 tuli marraskuussa 1918 Suomen j\xc3\xa4rjestyksess\xc3\xa4 toinen ulkoministeri, ja h\xc3\xa4nen teht\xc3\xa4v\xc3\xa4kseen tuli nyt vuorostaan valtionhoitaja C. G. E. Mannerheimin kanssa hankkia tunnustus Suomen itsen\xc3\xa4isyydelle maailmansodan voittaneilta ymp\xc3\xa4rysvalloilta. Enckell johti Suomen valtuuskuntaa Pariisin rauhankonferenssissa 1919 ja Kansainliitossa sen k\xc3\xa4sitelless\xc3\xa4 Ahvenanmaan kysymyst\xc3\xa4. Enckellin taktiikkana oli viivytt\xc3\xa4\xc3\xa4 p\xc3\xa4\xc3\xa4t\xc3\xb6ksen tekemist\xc3\xa4, kunnes suurvallat menett\xc3\xa4isiv\xc3\xa4t kiinnostuksensa wilsonilaiseen v\xc3\xa4hemmist\xc3\xb6kansallisuuksien (ruotsinkielisten ahvenanmaalaisten) oikeuksien ajamiseen. Taktiikka toimi, ja Ahvenanmaa p\xc3\xa4\xc3\xa4tettiin 1921 j\xc3\xa4tt\xc3\xa4\xc3\xa4 Suomelle._NEWLINE_Vasta itsen\xc3\xa4istyneess\xc3\xa4 maassa Enckell oli harvoja, jolla oli edes jonkinlaista kokemusta diplomaattisista teht\xc3\xa4vist\xc3\xa4 (joita ministerivaltiosihteeriys et\xc3\xa4isesti muistutti) ja siksi nuori kansakunta turvautui h\xc3\xa4neen aluksi niin usein. Enckell oli 1919\xe2\x80\x931926 Suomen edustajana Pariisissa ja samanaikaisesti 1920\xe2\x80\x931926 Kansainliitossa. H\xc3\xa4n toimi my\xc3\xb6s kahden lyhytik\xc3\xa4isen virkamieshallituksen ulkoministerin\xc3\xa4 1922 ja 1924 ja edusti Suomea er\xc3\xa4iss\xc3\xa4 kansainv\xc3\xa4lisiss\xc3\xa4 konferensseissa. H\xc3\xa4n palasi 1927 kotimaahan j\xc3\xa4lleen liike-el\xc3\xa4m\xc3\xa4n pariin. H\xc3\xa4n oli ensin Liittopankin toimitusjohtaja ja sitten HOP:n johtokunnan j\xc3\xa4sen sek\xc3\xa4 1936\xe2\x80\x931946 Teollisuudenharjoittajain keskin\xc3\xa4isen palovakuutusyhti\xc3\xb6n toimitusjohtaja.\n_START_SECTION_\nPaluu huipulle vaikeina aikoina\n_START_PARAGRAPH_\nSuomen ulkopolitiikan pariin Enckell palasi kohtalokkaana aikana vuonna 1944. Kyseisen vuoden helmikuussa h\xc3\xa4n k\xc3\xa4vi J. K. Paasikiven kanssa ep\xc3\xa4virallisissa rauhantunnusteluissa Moskovassa, jotka eiv\xc3\xa4t kuitenkaan viel\xc3\xa4 johtaneet rauhaan Linkomiehen hallituksen torjuessa Neuvostoliiton kovat ehdot. Elokuussa nimitettiin Antti Hackzellin \xe2\x80\x93 toisen tsaarinaikaina Ven\xc3\xa4j\xc3\xa4\xc3\xa4n liikesuhteiden kautta tutustuneen \xe2\x80\x93 johtama uusi hallitus rauhan solmimista varten ja Enckell palasi pitk\xc3\xa4n tauon j\xc3\xa4lkeen ulkoministeriksi. P\xc3\xa4\xc3\xa4ministerin saatua halvauskohtauksen kesken v\xc3\xa4lirauhanneuvotteluiden Enckell joutui dramaattisissa oloissa matkustamaan Moskovaan asettuakseen Suomen valtuuskunnan johtoon. Neuvotteluissa ei paljoa neuvoteltu, mutta rauha saatiin._NEWLINE_Enckell jatkoi sen j\xc3\xa4lkeen ulkoministerin\xc3\xa4 yht\xc3\xa4jaksoisesti kaikissa sotien j\xc3\xa4lkeisiss\xc3\xa4 hallituksissa aina Fagerholmin sosiaalidemokraattista v\xc3\xa4hemmist\xc3\xb6hallitusta my\xc3\xb6ten, yhteens\xc3\xa4 viiden ja puolen vuoden ajan. N\xc3\xa4in\xc3\xa4 vuosina h\xc3\xa4n oli yksi Paasikiven linjan keskeisist\xc3\xa4 arkkitehdeista. Enckellin ja toisen ulkoministerin Reinhold Sventon asemaa presidentti J. K. Paasikiven avustajina ja neuvonantajina korosti kummankin t\xc3\xa4ydellinen ven\xc3\xa4j\xc3\xa4n taito ja se, ett\xc3\xa4 ulkoministeri\xc3\xb6n korkeimman virkamiehen, poliittisen osaston p\xc3\xa4\xc3\xa4llik\xc3\xb6n virka oli Enckellin koko ulkoministerikauden ajan ilman haltijaa. Enckellill\xc3\xa4 ja Sventolla oli kielitaitonsa yll\xc3\xa4pit\xc3\xa4miseksi tapana jopa keskustella ja k\xc3\xa4yd\xc3\xa4 kirjeenvaihtoa kesken\xc3\xa4\xc3\xa4n ven\xc3\xa4j\xc3\xa4ksi. Enckell oli Suomen valtuuskunnan varapuheenjohtajana sek\xc3\xa4 Pariisin (uudessa) rauhankonferenssissa elokuussa 1946 ett\xc3\xa4 YYA-sopimuksesta neuvoteltaessa Moskovassa huhtikuussa 1948. H\xc3\xa4n allekirjoitti Suomen edustajana Pariisin rauhansopimuksen 10. helmikuuta 1947 \xe2\x80\x93 ja yhten\xc3\xa4 edustajista my\xc3\xb6s YYA-sopimuksen 6. huhtikuuta 1948. Enckell j\xc3\xa4i el\xc3\xa4kkeelle viimein vasta 73-vuotiaana._NEWLINE_Enckell kuoli 82-vuotiaana Helsingiss\xc3\xa4. H\xc3\xa4n sai kahdesti sek\xc3\xa4 1. luokan Vapaudenristin (j\xc3\xa4lkimm\xc3\xa4isell\xc3\xa4 kerralla rintat\xc3\xa4hden kera) ett\xc3\xa4 Valkoisen Ruusun suurristin (j\xc3\xa4lkimm\xc3\xa4isell\xc3\xa4 kerralla jalokivien kera) ja my\xc3\xb6s useita korkeita ulkomaisia kunniamerkkej\xc3\xa4. Enckell julkaisi vuonna 1956 kaksiosaiset muistelmat, jotka keskittyiv\xc3\xa4t Suomen itsen\xc3\xa4istymisen aikoihin ja 1920-lukuun.\n_START_SECTION_\nPerhe\n_START_PARAGRAPH_\nCarl Enckellin vaimo oli h\xc3\xa4nen Saksassa tapaamansa  englantilaissyntyinen Lucy Marie Frieda Agathe Margareta Ponsonby-Lyons. Heid\xc3\xa4n poikansa oli diplomaatti, filosofian kandidaatti Ralph Enckell. Carl Enckellin veli oli kenraali Oscar Enckell, joka osallistui h\xc3\xa4nen kanssaan Moskovan v\xc3\xa4lirauhanneuvotteluihin syyskuussa 1944.'